kaushal-inamdari-an-evening-of-conversations-stories-and-songs
2025-03-17
http://kalasakt.com/wp-content/uploads/2025/01/WhatsApp-Video-2025-03-20-at-4.17.03-PM.mp4
कलासक्त कल्चरल फाऊंडेशन आयोजित कार्यक्रमास रसिकांची मनमुराद दाद
संगीतकाराच्या वेशातला गोष्टाड्या‌’ असे अभिरूप धारण करून कौशल इनामदार यांनी आपल्या सांगितीक जीवनाचा पट उलगडला. काही अनुभव, काही मिश्किल टिप्पणी तर विविध गीते सादर करून त्यांनी कार्यक्रमात रंगत आणली. मी संगीतकार कसा झालो येथपासून, बालगंधर्व चित्रपटातील गीते तसेच मराठी अभिमान गीताच्या निर्मितीमागील कथाही त्यांनी रसिकांसमोर मांडली.निमित्त होते कलासक्त कल्चरल फाऊंडेशनतर्फे आयोजित गप्पा, गोष्टी आणि गाण्यांवर आधारित ‌‘इनामदारी‌’ या कार्यक्रमाचे. एस. एम. जोशी सभागृहात रंगलेला हा कार्यक्रम रसिकांची मनमुराद दाद मिळवत गेला. सुप्रसिद्ध संगीतकार कौशल इनामदार यांच्यासह चैतन्य गाडगीळ, अमेय ठाकुरदेसाई, सोमेश नार्वेकर यांचा या कार्यक्रमात सहभाग होता.गोष्टीवेल्हाळता ही आपल्या देशाची ओळख असून या अद्भूत कथारम्य आवडीसह भारतीयांचा दुसरा छंद म्हणजे गाणे गुणगुणणे असे सांगून कौशल इनामदार म्हणाले, माझे आजोबा उत्तम व्हायोलिन वादक होते. ते या परदेशी वाद्यावर अभिजात शास्त्रीय संगीताचे सूर आळवित असत. आजोळी गेलेलो असताना रात्री त्यांच्या स्वरांच्या हिंदोळ्यावरच झोपेच्या आधीन होत असे आणि जागे होत असताना त्यांच्या सूरांची साथ लाभत असे. यातून माझ्यामध्ये संगीताची विशेष रूची निर्माण झाली. युवावस्था मी गझलांच्या माहोलात वावरत असे. यातूनच छंदबद्ध लिखाणाचा प्रयत्नही केला आणि गीतकार होण्याची उर्मीही बाळगली.स्वाभाविक चाल बनविणे म्हणजेच शब्दांचा आणि चालीचा जन्म एकाच वेळी झाला असवा अशी संगीत रचना करण्याकडे माझा कल होता. अशा गप्पांच्या मुशाफिरीत रसिकांना गुंगवून टाकतानाच कौशल यांनी ‌‘दया घना रे दया घना रे‌’, ‌‘घन आभाळीचा तडकावा‌’ तसेच गझलकार सुरेश भट, अरुण म्हेत्रे, अशोक बागवे आणि नलेश पाटील यांच्या गझला सादर करून मैफलीत रंग भरले.संगीत सुचताना बारा स्वरांच्या मुशाफिरीतूचन निर्मिती होते असे सांगून इनामदार पुढे म्हणाले, संगीत रचना करताना साधर्म्य आणि सांगीतिक चोरी यामधील पुसटश्या रेषेचे भान असणे आवश्यक आहे. गायक, कवीला जसा रियाजाला किंवा विचारांला वेळ मिळू शकतो तसा संगीतकाराच्या रियाजाला वेळ उपलब्ध नसतो, असे सांगून एकाच गझलेला दोन वेगळ्या संदर्भांनी वेगवेगळी चाल कशी लावली याचेही सादरीकरण कौशल इनामदार आणि सोमेश नार्वेकर यांनी केले.बालगंधर्व चित्रपटाच्या संगीत निर्मितीप्रसंगी ‌‘परवर दिगार‌’ या कव्वालीची निर्मिती का कराविशी वाटली आणि कशी केली हेही त्यांनी मनमोकळेपणाने रसिकांना सांगितले.मराठी अभिमान गीताचे निर्मितीमागील कथा उलगडताना मराठी भाषिकांना मातृभाषेचा जाज्वल्य अभिमान पाहिजे, असे सांगून विविध प्रसंगांच्या रसभरीत वर्णनांनी प्रेक्षकांना भावविभोर केले. प्रास्ताविकात संस्थेचे अध्यक्ष श्रीरंग कुलकर्णी यांनी संस्थेच्या कार्याविषयी माहिती सांगितली. कलाकारांचा सत्कार श्रीरंग कुलकर्णी, विनिता आपटे, माधुरी वैद्य यांच्या हस्ते करण्यात आला. सूत्रसंचालन गौरी बिडकर यांनी केले.

Some Moment Of Events

milap-a-couple-of-many-things
2025-05-05
व्यक्त, अव्यक्ताचा अनोखा आविष्कार : ‌‘मिलाप – अ कपल ऑफ मेनी थिंग्ज‌’
कलासक्त कल्चरल फाऊंडेशन आयोजित कार्यक्रमास रसिकांची उत्स्फूर्त दाद
तबला आणि नृत्य बोलांची संवादरूपी जुगलबंदी, ताल आणि नृत्यातून घेतलेला काव्याचा मागोवा, भाषेची सुंदर गुंफण करत नादात्मक काव्यनिर्मिती अशा अनोख्या संकल्पनेतून साकारलेल्या ‌‘मिलाप – अ कपल ऑफ मेनी थिंग्ज‌’चा अनोखा अविष्कार रसिकांना मोहित करून गेला.कलासक्त कल्चरल फाऊंडेशनतर्फे आज (दि.5) या विशेष कार्यक्रमाचे आयोजन एस. एम. जोशी सभागृहात करण्यात आले होते. प्रसिद्ध तबलावादक निखिल फाटक आणि प्रसिद्ध कथक नृत्यांगना, अभिनेत्री शर्वरी जमेनिस यांनी कार्यक्रम सादर केला. सुरुवातीस झपतालातील पेशकार सादर करताना शास्त्रीय संगीताचा गाभा असलेली उत्स्फूर्तता, अमूर्तता निखिल फाटक यांनी तबला वादनातून दर्शविली. त्यानंतर कथक नृत्य शैलीतील पेशकाराच्या अंगाने जाणारा थाट शर्वरी जमेनिस यांनी सादर केला. तालाशी एकरूप होत ध्यानधारणेचा आनंद देणारा हा थाट सादर करताना शर्वरी यांनी दागिन्यांच्या वैविध्यतेतून प्रेरणा घेऊन नृत्याविष्कार सादर केला. तीन तालातील काव्यमय बंदिशी सादर करत काही नृत्यरचना तर काही पढंत उलगडत नेले. वाद्य, नृत्यबोल, पक्षांचा आवाज याचा संगम साधणारा ‌‘परमेलू‌’ हा प्रकार सादर करताना तिहाईतील बंदिश सादर करून रसिकांची मने जिंकली. रोजच्या आयुष्या घडणाऱ्या काही घटना, जसे आईने मुलाला भरविणे, तो खात नाही म्हणून तिचे रागविणे, पती-पत्नीचा संवाद दर्शविताना विलंबित, मध्य आणि द्रुत लयीतील बंदिश तसेच लहान मुलाचा खेळायचा हट्ट तर आईने अभ्यास करण्यासाठी धरलेला आग्रह अशा रचनाही नृत्य आणि तबल्याच्या बोलातून सादर झाल्या. पदन्यासातून काव्यात्मकता निर्माण करताना शर्वरी जमेनिस यांनी आपले नृत्यावरील प्रभुत्व दर्शविले.
कविराज भूषण यांचे छत्रपती शिवाजी महाराज यांच्यावरील एक एक छंद, काव्य, त्याचा अर्थ समजावत वाचिक अभिनयातून साकारताना त्या काळाची सामाजिक परिस्थिती, कवी भूषण यांनी औरंजेबाच्या जुलमी कारभारावर केलेली टीका, वीररस निर्माण करणारे काव्य, छत्रपती शिवाजी महाराज यांचे शौर्य पाहून शिव-पार्वतीमध्ये घडलेला संवाद गायन आणि अभिनयातून त्यांनी साकारला. यास रसिकांनी उत्स्फूर्त दाद दिली.कथा आणि काव्याची सांगड घालत महाभारतातील द्यूत खेळाच्या प्रसंगावर आधारित रचना साकारताना सध्याच्या सामाजिक परिस्थितीत महिलांच्या असुरक्षिततेवर भाष्य करत नृत्याविष्कार साकारत स्त्रीने सक्षम व्हावे हा संदेश अधोरेखित केला. माणिकप्रभू यांनी रचलेल्या काव्यावर सादरीकरण करून महाराष्ट्राची लोककला दर्शविणारी लावणी शर्वरी यांनी सादर केली. ‌‘याद पिया की आए‌’ ही ठुमरी, ‌‘रंगी सारी गुलाबी चुनरिया रे‌’ ही होरी तर ‌‘बरसन लागे बदरिया रुमझुमके‌’ ही कजरी शर्वरी यांनी साभिनय नृत्याविष्कारातून सादर केली. अबोली देशपांडे (गायन), अमृता ठाकूरदेसाई (की-बोर्ड) यांनी साथसंगत केली.व्यक्त आणि अव्यक्त काव्याचा मागोवा, नृत्य आणि तबल्याच्या परिभाषेतून रंगत जाणारा संवाद, बंदिशींचे उलगडत जाणारे सौंदर्य, कवी भूषण यांच्या काव्यरचना, लावणी, ठुमरी, होरी, कजरी यांच्या सादरीकरणाने कार्यक्रम उत्तरोत्तर रंगत गेला आणि रसिकांच्या पसंतीस उतरला. कलासक्त कल्चरल फाऊंडेशनचे अध्यक्ष श्रीरंग कुलकर्णी आणि विनिता आपटे यांनी संस्थेच्या कार्याची माहिती दिली. कलाकारांचा सत्कार श्रीरंग कुलकर्णी, विनिता आपटे, माधुरी वैद्य, महेश गावस्कर यांनी केला.

Some Moment Of Events

कै. मोरेश्वर यशवंत कुलकर्णी यांच्या स्मरणार्थ "सुरमयी सायंकाळ"
2026-06-28
कै. मोरेश्वर यशवंत कुलकर्णी यांच्या स्मरणार्थ
“सुरमयी सायंकाळ”
कलासक्त आयोजित ‘सुरमयी सायंकाळ’ मैफिलीने रसिक मंत्रमुग्ध
कार्यक्रमाच्या सुरुवातीला कलासक्तचे अध्यक्ष श्रीरंग कुलकर्णी यांनी प्रास्ताविक करून उपस्थितांचे स्वागत केले व कलाकारांचा सत्कार केला. तर संस्थेच्या कार्यकारी विश्वस्त डॉ. विनिता आपटे यांनी सर्व कलाकारांचा आणि त्यांच्या सांगीतिक प्रवासाचा परिचय करून दिला.
हा कार्यक्रम रविवार, दिनांक २८ जून २०२६ रोजी सायंकाळी ६:०० वाजता शाकुंतल हॉल, मयूर कॉलनी, कोथरूड, पुणे येथे संपन्न झाला.
या ‘सुरमयी सायंकाळ’ मैफिलीची सुरुवात दोन्ही युवा कलाकारांनी सुंदर रागदारीने व भक्तीपूर्ण रचना सादर करून केली. भक्ती पवार आणि हर्षद डोंगरे यांनी आपल्या बहारदार गायकीने संपूर्ण सभागृह मंत्रमुग्ध केले. मैफिलीत विविध राग आणि त्यांमधील बंदिशींच्या सादरीकरणानंतर सुंदर उपशास्त्रीय रचना व नाट्यगीतांनी कार्यक्रमाची रंगत अधिकच वाढवली. दोन्ही कलाकारांच्या जुगलबंदीला आणि सुरावटींना उपस्थित रसिकांनी टाळ्यांच्या कडकडाटात भरभरून दाद दिली.
या मैफिलीत गणेश तानवडे (तबला), अक्षय कुलकर्णी (तबला) आणि मालु गावकर (संवादिनी/हार्मोनियम) यांनी उत्कृष्ट साथसंगत करून कार्यक्रमाची उंची अधिक वाढवली.

Some Moment Of Events
